রোগীদের সঙ্গে প্রতারণা, চমেক হাসপাতাল থেকে ৩৯ দালাল আটক
চট্টগ্রাম মেডিকেল কলেজ (চমেক) হাসপাতালে অভিযান চালিয়ে রোগীদের সঙ্গে প্রতারণার অভিযোগে ৩৯ জনকে আটক করেছে র‍্যাব।
রোগীদের কাছ থেকে দালালদের বিষয়ে তথ্য পেয়ে আজ বুধবার এই অভিযান চালানো হয়।
র‌্যাব-৭ এর কমান্ডিং অফিসার লেফটেন্যান্ট কর্নেল মাহবুব আলম দ্য ডেইলি স্টারকে এসব তথ্য নিশ্চিত করেছেন।
গ্রেপ্তারকৃতদের চট্টগ্রাম জেলা প্রশাসনের ভ্রাম্যমাণ আদালতে হাজির করা হলে, আদালত ২৫ জনকে এক মাসের বিনাশ্রম কারাদণ্ডের পাশাপাশি প্রত্যেককে ৫ হাজার টাকা জরিমানা করেন। বাকি ১০ জনের প্রত্যেককে ১০ হাজার টাকা জরিমানা করা হয়েছে।
লেফটেন্যান্ট কর্নেল মাহবুব আলম বলেন, 'র‌্যাবের গোয়েন্দা দল দালালদের সম্পর্কে আরও বিস্তারিত তথ্য সংগ্রহ করতে এক সপ্তাহ ধরে কাজ করেছে। দালালরা রোগীদের কিছু নির্দিষ্ট ডায়াগনস্টিক সেন্টারে পরীক্ষার জন্য প্রলুব্ধ করতেন। অথচ বেশিরভাগ প্যাথলজিক্যাল পরীক্ষা চমেক হাসপাতালের  ল্যাবরেটরিতে স্বল্প মূল্যে করা যায়।'
'দালালরা ওষুধ কেনার জন্য রোগীদের প্রলুব্ধ করে কিছু নির্দিষ্ট ফার্মেসিতে নিয়ে যেত,' বলেন তিনি।
এ কাজের জন্য ওইসব ডায়াগনস্টিক সেন্টার ও ফার্মেসিগুলো দালালদের কমিশন দেয় বলে জানান তিনি।
র‍্যাব কমান্ডার আরও বলেন, 'আমাদের গোয়েন্দা দল রোগীর ছদ্মবেশে দালালদের সম্পর্কে তথ্য সংগ্রহ করে এবং দালালরা কীভাবে রোগীদের সাথে প্রতারণা করছে তা জানতে পারে।'
যোগাযোগ করা হলে ভ্রাম্যমাণ আদালত পরিচালনাকারী চট্টগ্রাম জেলা প্রশাসনের নির্বাহী ম্যাজিস্ট্রেট জসিম উদ্দিন ডেইলি স্টারকে জানান, 'গ্রেপ্তারকৃতরা তাদের অপরাধ স্বীকার করায় ভ্রাম্যমাণ আদালত ২৫ জনকে এক মাসের বিনাশ্রম কারাদণ্ডের পাশাপাশি প্রত্যেককে ৫ হাজার টাকা জরিমানা করেছে।'

চট্টগ্রাম মেডিকেল কলেজ (চমেক) হাসপাতালে অভিযান চালিয়ে রোগীদের সঙ্গে প্রতারণার অভিযোগে ৩৯ জনকে আটক করেছে র‍্যাব।